|  |  |  |
| --- | --- | --- |
| Rīgā | Nr. | 2018. gada |

**. §**

**Informatīvais ziņojums "Par Nacionālā enerģētikas un klimata plāna izstrādi"**

**TA-1121**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(…)

1. Pieņemt zināšanai informatīvo ziņojumu "Par Nacionālā enerģētikas un klimata plāna izstrādi" (turpmāk – informatīvais ziņojums).

2. Ekonomikas ministrijai sadarbībā ar Vides aizsardzības un reģionālās attīstības ministriju koordinēt Nacionālā enerģētikas un klimata plāna (turpmāk – plāns) izstrādi.

3. Ekonomikas ministrijai līdz 2018. gada 27. jūlijam izveidot un sasaukt starpinstitūciju darba grupu, lai izstrādātu Latvijas plānu 2021.–2030. gadam. Darba grupā iekļaut Ārlietu ministrijas, Ekonomikas ministrijas, Finanšu ministrijas, Izglītības un zinātnes ministrijas, Labklājības ministrijas, Pārresoru koordinācijas centra, Satiksmes ministrijas, Vides aizsardzības un reģionālās attīstības ministrijas un Zemkopības ministrijas pārstāvjus.

4. Ekonomikas ministrijai, Vides aizsardzības un reģionālās attīstības ministrijai, Finanšu ministrijai, Zemkopības ministrijai, Izglītības un zinātnes ministrijai, Labklājības ministrijai un Satiksmes ministrijai atbilstoši kompetencei informatīvajā ziņojumā minētajā kārtībā sniegt atbalstu un saturisku ieguldījumu plāna izstrādē.

5. Vides aizsardzības un reģionālās attīstības ministrijas izveidotajai Klimata un enerģētikas politikas satvara 2030. gadam starpinstitūciju darba grupai sagatavot plānā iekļaujamo informāciju par Latvijai noteiktajiem siltumnīcefekta gāzu (turpmāk – SEG) emisiju samazinājuma un oglekļa dioksīda piesaistes mērķiem un Enerģētikas savienības dimensiju ieguldījumu to sasniegšanā, ja nepieciešams, atjaunojot darba grupas uzdevumus un paplašinot tās sastāvu.

6. Ja atbilstoši Ministru kabineta 2017. gada 12. decembra noteikumiem Nr. 737 "Siltumnīcefekta gāzu inventarizācijas un prognožu sagatavošanas nacionālās sistēmas izveidošanas un uzturēšanas noteikumi" aprēķinātais SEG emisiju samazinājuma un oglekļa dioksīda piesaistes apjoms no pasākumiem, ko nozaru ministrijas apzinājušas līdz 2018. gada 1. jūnijam, nenodrošina Latvijai noteikto mērķu izpildi laikposmam no 2021. gadam līdz 2030. gadam:

6.1. Vides aizsardzības un reģionālās attīstības ministrijai līdz 2018. gada 1. septembrim informēt par to attiecīgās nozaru ministrijas;

6.2. Ekonomikas ministrijai, Vides aizsardzības un reģionālās attīstības ministrijai, Satiksmes ministrijai un Zemkopības ministrijai līdz 2018. gada 15. oktobrim sagatavot un iesniegt Vides aizsardzības un reģionālās attīstības ministrijā informāciju par papildu pasākumiem, lai izpildītu Latvijai noteiktos SEG emisiju samazinājuma un oglekļa dioksīda piesaistes mērķus laikposmam no 2021. gada līdz 2030. gadam. Pasākumu identificēšanā ņemt vērā 2017. gada 5. decembrī Ministru kabinetā izskatīto (prot. Nr. 60 50. §) informatīvo ziņojumu "Latvijas potenciālā SEG emisiju samazināšanas mērķa laikaposmam no 2020. gada līdz 2030. gadam izpildes nodrošināšana", kurā aprēķināts trūkstošais SEG emisiju samazinājuma un oglekļa dioksīda piesaistes aptuvenais apjoms laikposmam no 2021. gada līdz 2030. gadam.

7. Vides aizsardzības un reģionālās attīstības ministrijai nodrošināt SEG emisiju samazinājuma un oglekļa dioksīda piesaistes aprēķinu laikposmam no 2021. gada līdz 2030. gadam, ņemot vērā šā protokollēmuma 6. punktu. Ja aprēķinātais SEG emisiju samazinājuma un oglekļa dioksīda piesaistes apjoms nenodrošina Latvijai laikposmam no 2021. gada līdz 2030. gadam noteikto mērķu izpildi, Vides aizsardzības un reģionālās attīstības ministrijai sagatavot, saskaņot ar iesaistītajām pusēm un līdz 2018. gada 30. novembrim iesniegt Ministru kabinetā priekšlikumus SEG emisiju samazinājuma un oglekļa dioksīda piesaistes apjoma mērķu izpildes nodrošināšanai, tai skaitā attiecībā uz ministriju neaptverto SEG emisiju samazinājuma un oglekļa dioksīda piesaistes apjoma nodrošināšanas pasākumiem un samazinājuma sadalījumu starp nozaru ministrijām.

8. Atbalstīt plāna izstrādi informatīvā ziņojuma III daļas 3. punktā minētajos posmos un termiņos.

9. Ekonomikas ministrijai līdz 2018. gada 31. decembrim iesniegt sākotnējo plāna projektu Eiropas Komisijā rekomendāciju sniegšanai un līdz 2019. gada 31. decembrim iesniegt Latvijas plānu Eiropas Komisijā.

Ministru prezidents Māris Kučinskis

Valsts kancelejas direktors Jānis Citskovskis